Document ID: 32004L0104

ΟΔΗΓΊΑ 2004/104/ΕΚ ΤΗΣ ΕΠΙΤΡΟΠΉΣ
της 14ης Οκτωβρίου 2004
για την προσαρμογή στην τεχνική πρόοδο της οδηγίας 72/245/EOK του Συμβουλίου σχετικά με τα ραδιοηλεκτρικά παράσιτα (ηλεκτρομαγνητική συμβατότητα) και για τροποποίηση της οδηγίας 70/156/EOK του Συμβουλίου που αφορά την έγκριση τύπου των μηχανοκινήτων οχημάτων και των ρυμουλκουμένων τους
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/EOK του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών σχετικά με την έγκριση τύπου των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2,
την οδηγία 72/245/EOK του Συμβουλίου, της 20ής Ιουνίου 1972, σχετικά με τα ραδιοηλεκτρικά παράσιτα (ηλεκτρομαγνητική συμβατότητα) των οχημάτων (2), και ιδίως το άρθρο 4,
Εκτιμώντας τα ακόλουθα:
(1)
Η οδηγία 72/245/ΕΟΚ είναι μια από τις χωριστές οδηγίες στο πλαίσιο της διαδικασίας έγκρισης τύπου που καθιερώνεται από την οδηγία 70/156/ΕΟΚ.
(2)
Από το 1995, όταν τροποποιήθηκε για τελευταία φορά η οδηγία 72/245/ΕΟΚ, έχει σημειωθεί σημαντική αύξηση του αριθμού των ηλεκτρικών και ηλεκτρονικών κατασκευαστικών στοιχείων που εγκαθίστανται στα μηχανοκίνητα οχήματα. Αυτά τα κατασκευαστικά στοιχεία δεν ελέγχουν πλέον μόνο συσκευές που εξυπηρετούν την άνεση, την πληροφόρηση και την ψυχαγωγία, αλλά και ορισμένες λειτουργίες που αφορούν την ασφάλεια.
(3)
Υπό το πρίσμα της αποκτηθείσας εμπειρίας από την τελευταία τροποποίηση της οδηγίας 72/245/ΕΟΚ, δεν κρίνεται πλέον απαραίτητο ο εξοπλισμός που τοποθετείται μετά την αγορά του οχήματος και δεν συνδέεται με τις λειτουργίες ασφάλειας να διέπεται από οδηγία που αφορά συγκεκριμένα την ηλεκτρομαγνητική συμβατότητα (ΗΜΣ) στον τομέα των αυτοκινήτων. Για τον εξοπλισμό αυτό αρκεί η έκδοση δήλωσης πιστότητας σύμφωνα με τις διαδικασίες της οδηγίας 89/336/ΕΟΚ του Συμβουλίου, της 3ης Μαΐου 1989, για την προσέγγιση των νομοθεσιών των κρατών μελών σχετικά με την ηλεκτρομαγνητική συμβατότητα (3), και της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (4).
(4)
Οι απαιτήσεις για την ΗΜΣ και οι διατάξεις για τις δοκιμές που διενεργούνται όσον αφορά τον ηλεκτρικό και ηλεκτρονικό εξοπλισμό ενημερώνονται συνεχώς μέσω των εργασιών τυποποίησης της ειδικής διεθνούς επιτροπής για τις ηλεκτρομαγνητικές διαταραχές (CISPR) και του διεθνούς οργανισμού τυποποίησης (ISO). Επομένως η παρούσα οδηγία πρέπει να αναφέρεται στις διαδικασίες δοκιμών που περιγράφονται στις πρόσφατες εκδόσεις των σχετικών προτύπων.
(5)
Συνεπώς, η οδηγία 72/245/ΕΟΚ πρέπει να τροποποιηθεί αναλόγως.
(6)
Οι τροποποιήσεις στην οδηγία 72/245/ΕΟΚ έχουν αντίκτυπο στην οδηγία 70/156/ΕΟΚ. Επομένως, η οδηγία αυτή πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα οδηγία είναι σύμφωνα προς τη γνώμη της επιτροπής για την προσαρμογή στην τεχνική πρόοδο που συστάθηκε βάσει της οδηγίας 70/156/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 72/245/ΕΟΚ αντικαθίστανται από τα παραρτήματα της παρούσας οδηγίας.
Άρθρο 2
1. Από την 1η Ιανουαρίου 2006, για τα οχήματα, τα κατασκευαστικά στοιχεία ή τις χωριστές τεχνικές μονάδες που συμμορφώνονται με τις διατάξεις των παραρτημάτων Ι έως Χ της οδηγίας 72/245/ΕΟΚ, όπως τροποποιείται από την παρούσα οδηγία, τα κράτη μέλη δεν μπορούν, για λόγους που αφορούν την ηλεκτρομαγνητική συμβατότητα:
α)
να αρνούνται τη χορήγηση έγκρισης τύπου ΕΚ ή εθνικής έγκρισης τύπου ή
β)
να απαγορεύουν την καταχώριση στα μητρώα, την πώληση ή τη θέση σε λειτουργία.
2. Από την 1η Ιουλίου 2006, για τύπο οχήματος, κατασκευαστικού στοιχείου ή χωριστής τεχνικής μονάδας που δεν πληροί τις απαιτήσεις που καθορίζονται στα παραρτήματα Ι έως Χ της οδηγίας 72/245/ΕΟΚ, όπως τροποποιείται από την παρούσα οδηγία, τα κράτη μέλη, για λόγους που αφορούν την ηλεκτρομαγνητική συμβατότητα:
α)
δεν χορηγούν πλέον έγκριση τύπου ΕΚ και
β)
μπορούν να αρνηθούν τη χορήγηση εθνικής έγκρισης τύπου.
3. Από την 1η Ιανουαρίου 2009, σε περίπτωση μη τήρησης των διατάξεων των παραρτημάτων Ι έως Χ της οδηγίας 72/245/ΕΟΚ, όπως τροποποιείται από την παρούσα οδηγία, τα κράτη μέλη, για λόγους που αφορούν την ηλεκτρομαγνητική συμβατότητα:
α)
θεωρούν τα πιστοποιητικά πιστότητας που συνοδεύουν τα νέα οχήματα σύμφωνα με τις διατάξεις της οδηγίας 70/156/ΕΟΚ ως μη ισχύοντα πλέον για τους σκοπούς του άρθρου 7 παράγραφος 1 της εν λόγω οδηγίας, και
β)
μπορούν να αρνηθούν την καταχώριση στα μητρώα, την πώληση και τη θέση σε λειτουργία νέων οχημάτων.
4. Από την 1η Ιανουαρίου 2009, οι διατάξεις που περιλαμβάνονται στα παραρτήματα Ι έως Χ της οδηγίας 72/245/ΕΟΚ, όπως τροποποιείται από την παρούσα οδηγία, οι οποίες αφορούν την ηλεκτρομαγνητική συμβατότητα, εφαρμόζονται για τα κατασκευαστικά στοιχεία ή τις χωριστές τεχνικές μονάδες για τους σκοπούς του άρθρου 7 παράγραφος 2 της οδηγίας 70/156/ΕΟΚ.
Άρθρο 3
Η οδηγία 70/156/ΕΟΚ τροποποιείται ως εξής:
1)
Το παράρτημα Ι τροποποιείται ως εξής:
α)
Προστίθεται η ακόλουθη γραμμή στο σημείο 0.5:
«Όνομα και διεύθυνση του εξουσιοδοτημένου αντιπροσώπου, εφόσον υπάρχει:»
β)
Προστίθεται το ακόλουθο σημείο:
«12.7.
Πίνακας της εγκατάστασης και της χρήσης πομπών ραδιοσυχνοτήτων στο όχημα, εφόσον υπάρχει (βλέπε παράρτημα Ι σημείο 3.1.8):
ζώνες συχνότητας [Hz]
ανώτατη ισχύς εξόδου[W]
θέση κεραίας στο όχημα, ειδικές συνθήκες για εγκατάσταση ή/και χρήση
Ο αιτών την έγκριση τύπου πρέπει επίσης να υποβάλει, κατά περίπτωση:
Προσάρτημα 1
Κατάλογο με τη μάρκα και τον τύπο όλων των ηλεκτρικών ή/και ηλεκτρονικών κατασκευαστικών στοιχείων που εμπίπτουν στο πεδίο εφαρμογής της παρούσας οδηγίας (βλέπε σημεία 2.1.9 και 2.1.10) και δεν περιλαμβάνονται σε προηγούμενο κατάλογο.
Προσάρτημα 2
Σχηματικές αναπαραστάσεις ή σχέδιο της γενικής διάταξης των ηλεκτρικών ή/και ηλεκτρονικών κατασκευαστικών στοιχείων (που εμπίπτουν στο πεδίο εφαρμογής της παρούσας οδηγίας) και της γενικής διάταξης της δέσμης καλωδίων.
Προσάρτημα 3
Περιγραφή του οχήματος που έχει επιλεγεί ως αντιπροσωπευτικό του τύπου
Τύπος αμαξώματος:
Σύστημα διεύθυνσης (αριστερά ή δεξιά):
Μεταξόνιο:
Προσάρτημα 4
Σχετική(-ές) έκθεση(-εις) δοκιμών που υποβάλλεται(-ονται) από τον κατασκευαστή ή τα εγκεκριμένα/αναγνωρισμένα εργαστήρια, προκειμένου να συνταχθεί το πιστοποιητικό έγκρισης τύπου.».
2)
Στο παράρτημα III τμήμα A, προστίθεται η ακόλουθη γραμμή στο σημείο 0.5:
«Όνομα και διεύθυνση του εξουσιοδοτημένου αντιπροσώπου, εφόσον υπάρχει:»
Άρθρο 4
Μεταφορά
1. Έως τις 31 Δεκεμβρίου 2005, τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των διατάξεων και τον πίνακα συσχέτισης μεταξύ των εν λόγω διατάξεων και των διατάξεων της παρούσας οδηγίας.
Εφαρμόζουν τις διατάξεις αυτές από την 1η Ιανουαρίου 2006.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή τις ουσιώδεις διατάξεις του εθνικού δικαίου τις οποίες θεσπίζουν στο πεδίο που καλύπτεται από την παρούσα οδηγία.
Άρθρο 5
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 6
Η παρούσα οδηγία απευθύνεται στα κράτη μέλη.
Βρυξέλλες, 14 Οκτωβρίου 2004.

Labels: 1
20
7
8
15